Sara Sondeloos? - Jesus Leef
18:15 Maar Sara het dit ontken en gesê: Ek het nie gelag nie—want sy was bang. Maar Hy sê: Nee, maar jy het gelag."
Maar as ons na Hebreërs 11:11 kyk, dan wil dit voorkom of Sara nie getwyfel het nie, deurdat sy as 'n geloofsheld omskryf word, maar volgens die Ou-Testament was dit duidelik dat sy nie net getwyfel het nie, maar sy het blatant gelieg ook. Hoe kan dit dan wees? Hoe kan sy dan onder die erelys van geloofshelde geplaas word? Nou hoor ek hoe die ongelowiges uitwys dat die Bybel weersprekings in het. Ons Christene weet egter dat die Bybel God se Woord is, en boonop geïnspireerd is en dus foutloos is. Wat gaan dan hier aan?
Die antwoord is eenvoudig, en demonstreer net weereens dat die Bybel God se Woord is en nie deur mense uitgedink kon word nie. Die antwoord lê in Jesus Christus se Persoon en voltooide werk aan die kruis!.
1Johanes 2:2 "En Hy is 'n versoening vir ons sondes, en nie alleen vir ons s'n nie, maar ook vir dié van die hele wêreld."
Hebreërs 8:12 "Want Ek sal barmhartig wees oor hulle ongeregtighede en aan hulle sondes en hulle oortredinge nooit meer dink nie."
Die Bybel is deur die Heilige Gees geïnspireerd. Abraham het die Here geglo en is geregverdig verklaar deur die geloof.
Romeine 4:3 "Want wat sê die Skrif? Abraham het in God geglo, en dit is hom tot geregtigheid gereken."
Sara moes ook 'n gelowige gewees het, omrede sy onder die geloofshelde van Hebreërs gelys word. Omrede sy dus, deur geloof (op 'n punt in tyd) geregtig verklaar is, kon die Heilige Gees nie haar foute in die nuwe Testament weer ophaal en teen haar hou nie. Volgens Hom bestaan dit nie meer nie, want al haar sondes was op die Here Jesus geneem en Hy het aan die Kruis, met Sy bloed, vir haar sondes betaal . Dus sien God haar as sondeloos en sal nooit enige tekortkoming van haar na die Kruisdood van Jesus kan noem of onthou nie. God is geregtig, en sal nie, indien Hy die Here Jesus in haar plek gestraf het, (en Hy het) Sara se sondes weer teen haar hou nie. Dit geld vir ons. As ons sonde gedoen het, kan ons met sekerheid weet dat God die Vader ons volkome in Jesus Christus vergewe het, en boonop sal Hy nooit ons sondes weer teen ons kan hou en ons daarvoor Hel toe stuur nie. Dit is ons plig om enige sonde aan teenoor ons Hemelse Vader te bely en in geloof aanvaar dat die Here getrou is om ons ons sondes te vergewe. As ons weer al die ou sondes in ons verlede opgrawe, demonstreer ons deur ons optrede dat ons nie werklik glo dat Hy ons sondes vergewe het nie.
Lees gerus die artikel "Bekering, geloof en die Ewige lewe" vir 'n volledige uiteensetting van hierdie onderwerp.